באפי ציידת הערפדים

עלילה

באפי סאמרס עוברת עם אמה לעיר סאנידייל, שם היא ממשיכה לפעול כקוטלת הערפדים. באפי גילתה על גורלה עוד כשהתגוררה בלוס אנג'לס. בסאנידייל היא פוגשת את הצופה החדש שלה (הקודם נהרג בתפקיד), רופרט ג'יילס, שממשיך לאמן אותה ולהכין אותה למה שמצפה לה.
במהלך שבע העונות של הסדרה באפי הורגת ערפדים ושדים, עוצרת אפוקליפסות, מספיקה ללמוד קצת ולעבוד עוד פחות, ואף למות פעמיים ולקום לתחייה. באפי, אף על פי שהיא קוטלת, מוצאת את מקומה עם אנג'ל, ערפד שקולל בנשמה על ידי צוענים. במשך 3 העונות הראשונות הם מנהלים מערכת יחסים המוגבלת על ידי הקללה (אם אנג'ל חווה אושר מושלם, לדוגמה על ידי יחסי מין עם הבחורה שהוא אוהב, נשמתו תלקח ממנו הוא יחזור להיות ערפד אכזרי). מערכת היחסים של באפי ואנג'ל עוברת כמה שיאים, כמו הרגע בו באפי הורגת את אנג'ל כדי להציל את העולם, והרגע בו אנג'ל מחליט לסיים את מערכת היחסים כדי לתת לבאפי את ההזדמנות לחיים "נורמליים" ועוזב את סאנידייל. הוא מגיע ללוס אנג'לס ושם מתרחשת עלילת סדרת הבת אנג'ל.

סאנידייל

העיירה הבדיונית סאנידייל בה מתרחשת הסדרה נמצאת כמה קילומטרים מצפון ללוס אנג'לס ובעלת אזור חיוג 804. יש בה 43 כנסיות שכמה מהן נטושות (ואחת קבורה באדמה – של "האדון"), 12 בתי קברות (כולל אחד יהודי, אחד אינדיאני ואחד עתיק עם חלקה לחיות מחמד) ותיכון אחד. לעיר יש קבוצות כדורסל ופוטבול בשם "חזירי הבר" (Razorbacks), המשחקות בליגות התיכונים וקבוצת כדור בסיס לילדים. בתחילת הסדרה מתגלה שהעיירה משמשת כ"מגנט מיסטי" ליצורים על-טבעיים. ראש העיר בעצמו משתף פעולה עם כוחות האופל והמנהל מנסה להשתיק את הדבר.

עונה 1

באפי סאמרס, בת יחידה להאנק וג'וייס סאמרס, עברה עם אמה לעיר סאנידייל אחרי שהיא הורחקה מבית הספר הקודם בלוס אנג'לס בעקבות העלאת אולם הספורט הבית ספרי (המלא בערפדים) באש. באפי מקווה שהיא סיימה את תפקידה כקוטלת ולחזור להיות ילדה רגילה. היא מגלה שספרן בית הספר, רופרט ג'יילס, מתפקד גם כצופה (המדריך והאחראי של הקוטלת). הוא אומר לה שהגעתה לסאנידייל באה בתזמון טוב ולא במקרה כי העיר נמצאת על פי השאול, דבר המושך לשם שדים וערפדים רבים. העונה מתחילה עם ניסיונו של המאסטר לצאת אל העולם מכלאו המיסטי ב"קציר" אך בואה של באפי מונע זאת תוך שהיא מצילה את מי שיהיו לאורך הסדרה חבריה הטובים וילו וזאנדר.
במהלך העונה זאנדר מתאהב במורה מחליפה שמתגלה כגמל שלמה ענק; באפי מנסה להיות מעודדת אך אמה של אחת המתמודדות, איימי, פוגעת במתמודדות; וילו מתאהבת בחבר מהצ'אט שמתגלה כשד עתיק שהגיע אל האינטרנט. כל הבעיות האלו נפתרות על ידי באפי וחבריה. לאורך העונה אנו פוגשים את אנג'ל, אדם מסתורי שעוזר לבאפי. הוא מתגלה כערפד בעל נשמה, דבר שנותן לו מצפון והופך אותו בעצם ל"ערפד טוב". במהלך העונה באפי ואנג'ל מתאהבים. העונה נגמרת במלחמתה של באפי נגד המאסטר שיוצא מכלאו המיסטי בעקבות נשיכתו את באפי. למזלה של באפי, אנג'ל וזאנדר באים לעזרתה ומצילים אותה מטביעה. באפי הורגת את המאסטר והולכת למסיבה שמתקיימת בברונז, המועדון המקומי. מאבקו של המאסטר לעלות לשטח מובא גם בניסיונות שונים בספרים.

עונה 2

לעיירה מגיעים שני ערפדים חדשים – ספייק ודרוסילה. ספייק מגיע עם רזומה של הריגת שתי קוטלות ודרוסילה, חברתו לחיים, בעלת יכולות לנבא את העתיד. אך, בו בזמן, היא חלשה מפני שבמהלך מרד בפראג ההמון דרס אותה. השניים עושים צרות לבאפי במהלך העונה. באופן מפתיע מגיעה קנדרה, קוטלת חדשה, שמסתבר שבגלל מותה הרגעי של באפי בסוף העונה הראשונה קיבלה אף קנדרה את שליחות הקטילה. קנדרה נלחמת בתחילה בבאפי אך מהר מאוד חוברת אליה לעזור במלחמה כדי להציל את אנג'ל. בסוף העונה היא חוזרת אך נהרגת על ידי דרוסילה.
בנוסף לכך הם פוגשים את אית'ן ריין, חבר של ג'יילס לפני שנים רבות ואנו מגלים שלג'יילס יש עבר מפוקפק של כשפים כאשר שד שהוא ברא תוקף את החבורה. זאנדר שובר את ליבה של וילו כאשר היא מגלה שהוא בקשר רומנטי עם קורדיליה. וילו שמתעניינת בכישוף מתחילה קשר רומנטי עם דניאל "אוז" אוזבורן, שמיניסט שמנגן על הגיטרה בלהקת נוער מקומית. אוז מתגלה כאדם זאב, ג'יילס מפתח קשר רומנטי עם המורה למחשבים ג'ני קלנדר, שמתגלה כיאנה, בת לשבט הצועני שהחזיר לאנג'ל את הנשמה. קורדיליה שמשלמת את המחיר החברתי על היותה החברה של זאנדר ונפרדת ממנו אף על פי שהיא רוצה אותו. זאנדר, בניסיון לנקום בקורדיליה מכריח את איימי לעשות כישוף אהבה שיגרום לקורדיליה להתאהב בו כדי שהוא יוכל לזרוק אותה ושהיא תרגיש מה שהוא מרגיש. הכישוף משתבש וכל בנות ונשות סאנידייל מתאהבות בו נואשות כולל וילו, באפי, אמה של באפי ואף דרוסילה; כולן חוץ מקורדיליה. הכישוף מוסר בסופו של דבר על ידי ג'יילס ואיימי.
הקשר בין באפי ואנג'ל מתחזק וכשהוא מגיע עד לקשר מיני, אנג'ל מאבד את נשמתו וחוזר להיות אנג'לוס, הרוצח האכזרי. אנג'ל מתאכזר ל"סקובי גאנג" ואף הורג את ג'ני קלנדר. אנג'ל מקבל את תפקיד "הרע של העונה", ושם את ספייק בצל שלו. אנג'ל מתקרב חזרה לדרוסילה חברתו, מהימים הרעים הקודמים. העונה מסתיימת בניסיונו של אנג'ל לשאוב את העולם הקיים לגיהנום דרך השד אכת'לה, כשדמו משמש כמפתח. ספייק, שמאס ביחס של אנג'ל לדרוסילה, חובר לבאפי על מנת לעצור את אנג'ל. אחרי שתי עונות באפי נאלצת לגלות לאמה שהיא הקוטלת, דבר שמסתיים בריב. וילו מבצעת את הכישוף להחזרת הנשמה של אנג'לוס שחוזר להיות אותו אנג'ל, אך זה מאוחר מדי. בעצתו של ויסלר (השד הטוב שהביא את אנג'ל לסאנידייל), באפי נאלצת לשלוח אותו אל הגיהנום כדי לעצור את מה שאנג'לוס עשה. באפי השבורה לא מצליחה להתמודד עם מה שקרה ועוזבת את סאנידייל.

עונה 3

העונה מתחילה בכך שבאפי נמצאת בלוס אנג'לס בשם, אן, שזהו שמה האמצעי. החבורה לא יודעת היכן היא וג'יילס נוסע בכל פעם שהוא שומע על ילדה נלחמת בערפדים, כי אולי זו באפי. החבורה מנסים למלא את מקומה בהריגת הערפדים תוך עבודת צוות. תוך זמן קצר, באפי מבינה שוב שהיא לא יכולה לברוח מהאחריות שלה וחוזרת הביתה לסאנידייל. החזרה של באפי קצת קשה לעיכול, ולוקח זמן לחבורה להתרגל חזרה וכך גם לבאפי. עד שבאפי מחלימה מכל "סאגת אנג'ל" הוא חוזר בצורה לא מוסברת מהגיהנום. כשבאפי פוגשת אותו הם נלחמים והוא מתנהג כמו חיה חסרת רסן. באפי עוזרת לו להתרגל חזרה לחיים הנורמלים. אנג'ל מותקף על ידי חזיונות מהעבר בהם הורג אנשים. האחראי לחזיונות הוא הרוע הראשון שלוקח אחריות על חזרתו ומנסה לשכנע אותו לשכב עם באפי וכך לחזור להיות אנג'לוס ולהרוג אותה. אנג'ל מסרב ומנסה להתאבד ואף לא משוכנע בשיחה מלאת רגשות עם באפי, אך באופן פלאי יש באותו ערב שלג בסאנידייל, מה שמונע את אור השמש.
בעונה זו יש קשר רומנטי קצר בין חברי הילדות, וילו וזאנדר, שמסיים את הזוגיות של זאנדר עם קורדיליה ומערער זמנית את הקשר של וילו ואוז. עם מותה של קנדרה בסוף העונה הקודמת, קוטלת חדשה נקראת לסאנידייל, פיית' (המגולמת על ידי אלייזה דושקו). פיית' הרבה יותר חייתית מבאפי ופועלת יותר מהבטן, כאן ועכשיו. אחרי שפיית' הורגת בטעות את סגן ראש העיר, בן אדם, מתגלה לצופים שזה לא ממש מפריע לה. הרע של העונה הוא ראש העיר ריצ'רד וילקינס, שמסתבר שהוא כבר שנים רבות בעיר ונראה אותו דבר, כלומר לא אנושי. התוכנית שלו, אליה מצטרפת גם פיית' הוא להפוך שד אמיתי (כלומר לא מעורבב עם אדם) – נחש ענק, ולאכול את כולם בטקס סיום השנה בתיכון. ביחד עם פיית' הוא מנסה להפוך את אנג'ל בחזרה לאנג'לוס ונעזר בשמאן אפל, אך מסתבר שהשמאן הושתל על ידי ג'יילס. אנג'ל עושה את זה אך רק כדי לגלות אם פיית' עדיין בצד של הטובים, מה שהסתבר שלא.
בעונה הזו יש לנו הצצה קטנה ל"מה היה קורה אם באפי לא הייתה מגיע לסאנידייל" בעקבות בקשה של קורדיליה. היא בטעות מבקשת בקשה מאניינקה (שדת נקמה) ומוצאת את עצמה בעולם שבו וילו וזאנדר ערפדים והמאסטר השתחרר מכלאו ושולט בסאנידייל. בעקבות הצלחת "הקציר" הלילה נשלט על ידי ערפדים לגמרי וכולם מפחדים להתקרב ל"ברונז", מעוז המאסטר. בסוף הפרק מתגלה שאניינקה איבדה את כוחותיה והיא תקועה בגוף של נערה בת 17 אף על פי שהיא בת מעל 1,000 שנים. בפרק "The Prom" אנייה מזמינה את זאנדר לנשף. אנג'ל מבין, עם עזרתה של אמא של באפי, שבאפי והוא לעולם לא יוכלו להיות זוג ומחליט לעזוב אותה ומודיע לה כי יעזוב את סאנידייל אחרי הקרב עם ראש העיר. באפי מבינה שאין מנוס והיא נלחמת בפיית' בניסיון להבריא את אנג'ל שנורה על ידי פיית' ברעל כשהתרופה היא דמה של הקוטלת. באפי נכשלת ומכניסה את פיית' לתרדמת. באפי מרפאת את אנג'ל בעצמה ואחרי שהיא מתאוששת החבורה מגייסת את כל השמיניסטים ומפוצצת עם דינמיט את כל בית הספר – מה שעוצר את ראש העיר.

עונה 4

החבורה שפוצצה את בית הספר בסוף העונה הקודמת עוברת לשלב הבא – אוניברסיטה. וילו, אוז ובאפי לומדים בה וזאנדר מתכנן טיול חוף לחוף. הרכב מתקלקל מהר מאוד והוא חזר לסאנידייל עם הזנב בין הרגליים וגר אצל ההורים ומשלם שכירות. באפי מתחילה את השנה עם החשש שלא תצליח לשלב את הקטילה עם לימודי האוניברסיטה. באפי מתאהבת בריילי פין, מתרגל באוניברסיטה. הוא מתגלה כמפקד צוות ב"יוזמה" – קבוצה צבאית שלוכדת שדים וערפדים. ספייק, שהבטיח לא לשוב יותר לסאנידייל, חוזר במטרה להרוג את באפי. הוא נלכד על ידי ה"יוזמה" ששמים לו שבב בראש שמונע ממנו לפגוע בבני אדם.
העונה הרביעית היא בסימן ההתרחקות של ה"סקובי גאנג" אחד מהשני. באפי מפתחת קשר רומנטי עם ריילי, וילו ננטשת על ידי אוז שעוזב אחרי שהוא מבין שהוא לא שולט בתכונותיו כאיש זאב, אך מוצאת נחמה אצל טארה, סטודנטית שמתעניינת אף היא בכישוף. לקראת סוף העונה וילו יוצאת מהארון שזהו עוד נושא שלחבורה לוקח זמן לעכל. זאנדר הוא היחיד שלא לומד באוניברסיטה ועובר בין עבודות וממשיך את הקשר עם אניה. את ג'יילס רואים בעיקר בדירה שלו שבחלק ניכר מהעונה מחליפה את ספריית בית הספר כמרכז האם של החבורה. פיית' מתעוררת מהתרדמת, עושה בלאגן לשני פרקים, כשאחד מהם היא מחליפה את הגוף שלה עם באפי, לאחר מכן בורחת ללוס אנג'לס. במהלך העונה אנו מגלים כי ראש ה"יוזמה" היא המרצה לפסיכולוגיה, הפרופסור מגי וולש. מגי ורופא נוסף מכינים לוחם מושלם המורכב ממכונה, אדם ושד בשם "אדם". אדם יוצא מכלל שליטה, הורג את וולש ועוד מספר חיילים מה"יוזמה" שלא יודעים איך להתמודד איתו. אדם מגייס את ספייק לעזרתו כדי שהוא יפריד בין חברי ה"סקובי גאנג" ובתמורה אדם יוציא את השבב. למרות ריב גדול בדירתו של ג'יילס החבורה מבינה שספייק ניסה להפריד ביניהם ומוצאת פתרון לאדם. כישוף שמשלב את הקוטלת הראשונה עם כולם ביחד. לוחם – באפי, מכשף – וילו, ידע בשומרונית – ג'יילס וזאנדר הוא הלב. הפרק הוא יוצא דופן ובו הקוטלת הראשונה הורגת את החבורה בחלומותיהם.

עונה 5

העונה מתחילה עם מפגש של באפי עם דרקולה שבא לסאנידייל ומראה לבאפי צדדים אפלים בהיותה קוטלת. בדיוק כשג'יילס מרגיש שהוא מיותר ושבאפי לא צריכה אותו יותר היא פונה אליו שאחרי החוויה המשותפת בסוף העונה הרביעית וחוסר הידע שלה על הקוטלות הקודמות היא מרגישה שהיא צריכה אותו שוב כצופה. בעונה זו מופיעה דמות חדשה – דון, אחות של באפי. אנו, הצופים, יודעים שלבאפי אין אחות. במהלך העונה מגלים הצופים שדון היא בעצם דמות שהומצאה על ידי נזירים שרצו להחביא כוח מיסטי גדול העונה לשם "המפתח". מפתח זה יכול לפתוח פתח בין ממדים. הרע העונתי היא גלורי, אלה שסולקה מהמימד שלה ותקועה בעולם שלנו ועושה צרות לחבורה משום שהיא רוצה לחזור לעולמה שלה. עם בואה של גלורי מופיע בן, רופא שעוזר לפעמים חבורה. לימים יגלו שיש קשר בינו לגלורי. ריילי מרגיש איך באפי דוחקת אותו לאט לאט מחיו ומחליט לחזור ל"יוזמה", זאנדר עוזר לבאפי להבין כמה היא צריכה את ריילי, אבל זה מאוחר מדי והוא עוזב.
בעולם הפרטי-אנושי של באפי חל שינוי עם גילוי גידול בראש של ג'וייס מה שמשפיע רבות על באפי ומבגר אותה. על אף שהסרת הגידול הצליחה לאחר מספר פרקים ג'וייס מתה. ככל שהעונה מתקדמת החיפושים של גלורי אחרי המפתח מתגברים ולבסוף היא מגלה שזו דון. התוצאה היא בריחה מהעיר בואן גדול. אחרי ששג'יילס נפצע באפי מבקשת את עזרת בן, שמסתבר שהוא וגלורי חולקים את אותו גוף מה שבעצם מביא את גלורי עד דון והיא נלקחת. הפרק האחרון הוא על תקן פרידה מבאפי מתחיל בסיכום העונות. אחרי שהדם של דון פותח את הממדים באפי מבינה שאין מנוס מכך שהיא תעצור את זה על ידי קפיצה לפתחי הממדים כי הרי לדון ולה יש את אותו דם, דבר שמביא למותה.

עונה 6

עונה שש מתחילה עם הניסיון של החבורה לשמור את מותה של באפי כסוד ולהשתמש בבאפי-בוט. ג'יילס מרגיש מיותר ועוזב לאנגליה. עם עזיבתו החבורה בראשות וילו (על-אף הסתייגות של חלק מהם מהרעיון) מחזירה את באפי לחיים באמצעות כישוף רב-עוצמה. למרות האמונה כי הם לקחו אותה מתוך הגיהנום, מתגלה מאוחר יותר כי היא הייתה בגן עדן במהלך מותה והיא נופלת לתוך דיכאון עמוק במשך רוב העונה. כששמע על חזרתה של באפי לחיים שב ג'יילס לסאנידייל, אך לאחר ההבנה שבאפי תלויה בו יותר מדי חוזר לאנגליה. באפי מגיעה להבנה כי בתקופה בה לא הייתה בחיים היא בעצם על סף פשיטת רגל עקב הוצאות על בית החולים בו טופלה אימה במשך העונה הקודמת והוצאות נוספות. במהרה, היא מוצאת עבודה ב"דאבל מיט פאלאס״ ומנהלת יחסי התעללות הדדיים עם ספייק. דון סובלת מקלפטומניה ותחושות של ניכור וחשש שהקרובים אליה יעזבו אותה, זאנדר עוזב אניה ביום החתונה, מה שמחזיר את אניה להיות שדת נקמה, תהליך ההתקדמות של וילו בכישוף שהחל שעונות הקודמות מגיע לשיא והיא מתמכרת אט אט לכישוף. היא אף מצליחה להפוך את איימי בחזרה מחולדה לבת אדם (מהעונה השלישית). הדבר גורם לטארה להיפרד ממנה זמנית.
החבורה מתמודדת עם ה"טריו", קבוצה של חנונים בראשות וורן המשתמשים במיומנויות הטכנולוגיות שלהם כדי לנסות להרוג את באפי ולהשתלט על סאנידייל. אחרי שבאפי מסכלת את תוכניות הטריו פעמים רבות, וורן יורה בבאפי עם אקדח, והכדור תועה והורג את טארה (בפרק היחיד בו היא מופיעה בקרדיטים). וילו, שבמהלך העונה מנסה להיגמל מהכישוף, חוזרת לשם ובגדול. היא הורגת את וורן (על ידי הפשטת עורו), ומנסה להרוג גם את אנדרו וג'ונתן. החבורה מנסה לעצור אותה, בסופו של דבר הדבר מביא לקרב בין באפי לוילו, ואחרי שבאפי כמעט מובסת, כדור קסם עוצמתי פוגע בוילו – וג'יילס חוזר במפתיע עם קסם האור ונלחם עם וילו. וילו שואבת את הכוחות שלו ובכך היא מרגישה מחוברת לכל דבר בעולם, ומכך כל קושי וכאב. וילו מנסה להרוס את העולם כדי להפסיק את הסבל של כולם. ברגע האחרון זאנדר עוצר את וילו תוך שהוא אומר לה שהוא אוהב אותה בכל מצב. אנדרו וג'ונתן בורחים למקסיקו. לקראת סוף העונה, ספייק – שעוזב את סאנידייל, נוסע לראות שד ממנו הוא מבקש "להחזיר לו מה שהיה פעם" כך ש"באפי תקבל את מה שמגיע לה". לאחר סדרת קרבות, השד מחזיר לו הנשמה. בעונה היה פרק מיוחד, Once More, with Feeling, שהיה על תקן מחזמר.

עונה 7

עונה זו מתחילה עם ניסיון של באפי ללמד את דון יותר על נושא הקטילה ולשתף אותה יותר בנושא. דון מתחילה ללמוד בתיכון שנבנה מחדש על אותו מקום שהיה בית הספר בו למדו וילו, באפי וזאנדר. עם בדיקת תוכניות הבנייה מתגלה שפי השאול שהיה מתחת לספרייה בבית הספר הקודם נמצא כרגע תחת משרדו של המנהל שיהיה בעל תפקיד במהלך המאבק העונה. ספייק מתגלה במרתף של בית הספר כשהוא משוגע בעקבות קבלת הנשמה. וילו חוזרת לסאנידייל אחרי שהייתה באנגליה עם ג'יילס כדי ללמוד איך לשלוט על הכוחות שלה, היא אמנם לא סיימה את הלימודים אך ג'יילס אומר לה שהגיע הזמן לשוב לסאנידייל כי צריכים אותה שם. באפי מתמנה להיות יועצת בבית הספר ובתוך התפקיד ילדה בשם קאסי שמתגלה כבעלת כוחות נבואה אומרת לה שהיא תמות בקרוב, דבר שבאפי לא מצליחה למנוע.
בעונה השביעית אנו מגלים כי החזרתה של באפי לחיים בתחילת העונה השישית וחוסר היציבות הנגרמת על ידי כך איפשרו לרוע ראשון (שניסה בעונה השלישית לגרום לאנג'ל להתאבד) להתחיל להטות את האיזון בין טוב לרע. התהליך מתחיל עם ניסיון לצוד ולהרוג את כל הקוטלות הפוטנציאליות, ובניית צבא של ערפדים עתיקים רבי עוצמה. לאחר שהמועצה של הצופים מתפוצצת, ג'יילס מגיע עם מספר של קוטלות פוטנציאליות לביתה של באפי. במהלך העונה מספר גדל והולך של הקוטלות הפוטנציאליות מוצאות מקלט בסאנידייל. פיית', ששהתה בכלא בלוס אנג'לס, חוזרת לסאנידייל כדי להצטרף למאבק ברוע הראשון. המנהל החדש של התיכון החדש של סאנידייל, רובין ווד, שמתגלה מאוחר יותר כבנה של ניקי ווד, קוטלת שנהרגה על ידי ספייק, מצטרף אף הוא. ערפדי טורוק-האן העתיקים ומטיף מרושע בשם כיילב גורמים צרות לחבורה במהלך העונה. במהלך העונה, פי השאול נעשה פעיל יותר מדי, דבר הגורם למספר הולך וגדל של תופעות על-טבעיות וגורם לכולם לעזוב את העיר. בסוף העונה, החבורה יורדת לפי השאול, בעוד וילו משתמשת בנשק מיוחד שמצאה באפי ומפעילה את כל הקוטלות הפוטנציאליות והופכת אותן לקוטלות בפועל. אנג'ל חוזר לסאנידייל כדי לתת לבאפי קמיע, ומתכנן להישאר לקרב הגדול אבל באפי אומרת לו שהיא רוצה שהוא יחזור ללוס אנג'לס כדי להכין את החזית השנייה אם היא תיכשל. באפי נותנת את הקמיע לספייק. בקרב הגדול יש אבידות כשהחשובה שבהם היא אניה, אשר חזרה להיות בת אנוש. בנוסף אליה מתות גם קוטלות פוטנציאליות. בסופו של הקרב, ספייק משתמש בקמיע, שמעצים את העוצמה של השמש והורג את כל הערפדים של פי השאול, וככל הנראה תוך שריפת ספייק בתהליך. מצב זה גורם לפי השאול לקרוס, וכל העיר מתמוטטת אל תוך המכתש שנוצר. החבורה מצליחה להימלט ברגע האחרון.

תוצרים של הסדרה

"באפי קוטלת הערפדים" נמצאת בראש פירמידה גדולה של מוצרים הקשורים אליה. תחילה יצאה סדרת הספין-אוף שלה, "אנג'ל". בהמשך התחילו לצאת ספרים וספרי קומיקס שמבוססים על הסדרה. רוב אלו נכתבו על ידי סופרים החובבים את הסדרה.
בשלב מסוים התחיל גם יוצר הסדרה, ג'וס וידון ליצור ספרי קומיקס הקשורים לסדרה. אלו הם Tales of the Vampires ,Fray, ו-Tales of the Slayers. לאחרונה אף החל לכתוב ולפרסם קומיקס אשר מהווה המשך ישיר לעונה השביעית של הסדרה, ונחשב למעשה לעונה השמינית הרשמית של "באפי".
מעבר לכך יצאו במהלך השנים הרבה מאוד ספרים אקדמיים על באפי שבהם חוקרי תרבות מנתחים את התוכנית, בהם Why Buffy Matters: The Art of Buffy the Vampire Slayer ו-Blood Relations: Chosen Families In Buffy The Vampire Slayer And Angel..